51. schôdza NR SR - 13.deň - B. popoludní 2
Dátum: 2021-12-14
Poslanec: Kuffa, Štefan (-)
Druh vystúpenia: Vystúpenie v rozprave

93. Ďakujem za slovo. Vážené kolegyne, kolegovia, dovoľte mi niekoľko slov, aj keď je už takmer pol desiatej večer, ale nie je to vina opozície, že sa to takto ťahá, lebo sme to mali tak naťahanú celú tú schôdzu, dávno sme mohli byť skončení. A teraz, áno, ja som ochotný tu byť aj do zajtra, aj do Vianoc. Som ochotný. Pretože tu ide o veľmi vážnu vec, o zápas o chudobné regióny, kde budú ešte, ešte budú chudobnejšie. Toto, čo tuná teraz, toto, čo predkladáte, a to, čo sa chystáte urobiť na ľuďoch. Ja doplním kolegu Tomáša Tarabu, pán predsedajúci, ja to poviem veľmi slušne. Tých osem miliónov eur, ktoré tuná bolo, bol to projekt na ochranu veľkých šeliem. Prosím vás pekne, kde sú tie milióny? Ale ja tu spomeniem a pripomeniem ešte ďalšie veci. 5,1 milióna ochrana endemických rastlín, 5,3 milióna syseľ pasienkový. Prosím vás pekne, to sú čo za projekty? Nepozerajte sa, pán kolega, na mňa! 651-tisíc sú to korytnačky tu v susedných dvoch obciach v Bratislave. Kde sú tie peniaze? V dvoch obciach monitoruje 651-tisíc za, 651-tisíc eur korytnačky? Koľko ich tam bolo? Dve alebo tri? Pán kolega, vy ste jeden z predkladateľov tohto návrhu. Osemnásť poslancov tejto Národnej rady sa nechalo zneužiť pri reforme národných parkov. Ale veď to mal byť vládny návrh zákona! Pán Budaj raz sa hlási k tomu zákonu a keď mu to nepasuje, tak sa k nemu nehlási. No ale v skutočnosti minister je za tým. Vás potom takto zneužijú? Čo vy ste také nejaké figúrky na šachovnici, nejakí panáci? Prosím vás pekne, o čom to je? Nedá mi, aby som nespomenul krajinu, ktorá je svojou rozlohou porovnateľná, počtom obyvateľov je takmer raz taká, je to Švajčiarsko, častejšie to tu spomínam, ale Švajčiarsko, ktoré je zhruba rozlohou, čo sa týka kilometrov štvorcových, porovnateľné so Slovenskom, trošku je väčšie, má jeden jediný národný park. Pán kolega, a teraz ma počúvajte dobre! Tento jeden jediný národný park má 17 kilometrov štvorcových, 17-tisíc hektárov. A viete, aká je, od akej nadmorskej výšky je? Viete? Neviete. Ja vám to poviem. Začína kdesi na úrovni 1 400 a končí pri 3 200, ale pri 3 200, prosím vás pekne, tam sú jaké stromy, jaké je tam hospodárenie? Vám je to úplne jedno, že ľudia prídu v regiónoch o prácu. Tu sme hovorili, že 7,5-tisíc... No, vy teraz kývete, sa smejete z toho, ale keď toto raz bude, tak zverejnite na svoj facebook, na internete, pán kolega, vy ste taký mladý, zručný, na tom facebooku svoju adresu, prídu vám tam poďakovať títo ľudia, ktorých povyhadzujete zo zamestnania. Chudobné regióny na Slovensku budú ešte chudobnejšie cez túto reformu a ja vám poviem, pán kolega, že čo zrobte. Ale veď zriaďte, môžte desiaty národný park a jedenásty, ale tu v Bratislave, nech sa páči, my budeme k vám sa chodiť pozerať ako do zoologickej záhrady, ale všetci Bratislavčania jak je sobota, nedeľa, vypadnú a všetko ide na východ, na sever a na východ. Prosím vás pekne, my 7,5 % nášho územia, my sme takí bohatí, že toľko zaberajú národné parky? Tu nejde o to, že by ktosi nechcel chrániť našu prírodu a národné parky. Bude to takmer 73 rokov, 1. januára 1949 vznikol prvý národný park na Slovensku. Môjho otca teta bola jedna z tých, ktorá to iniciovala. Môžem aj meno povedať, aspoň krstné, teta Mariška naša. Ona bola tá, ktorá bola pri tomto, ale to bola vec ducha a regiónu týchto ľudí, že oni to chceli, aby ten národný park tam bol, ale nemali takúto predstavu, jak vy teraz tu hovoríte o tých bezzásahoch. Ja keď ju pozerám na historických fotkách, prosím vás pekne, ale veď tam skoro žiaden les neni. Tam sedí na mostíku ponad studený po... ponad studenom potoku, mám takú fotku doma, ale tam tie smrečiny boli také nejaké nízke alebo malé, hej, alebo proste holiny tam boli. Dneska tuná my ideme, no proste toto, to, čo tu človek ako počúva v tej Národnej rade, tak to je úplne strašné. Ale faktom je to, že my ľudia, ktorí žijeme na východe Slovenska, my tam chceme žiť aj bývať a nielen ako Bratislavčania, ktorí prídu na výlet, otočia sa a idú preč. No tak keď, jak pani prezidentka povedala, že príroda nám vytvára nejaké, nejakú, proste nejaké zázemie alebo zátišie, kde môžme ujsť aj pred tou pandémiou. No ja som si spomenul na štyroch chlapcov, ktorí išli pri druhej vlne takto zhruba pred rokom z Belianskych Tatier, 4 000 eura dostali pokutu. Dneska pán predseda tu tiež takto sa smeje tuná z ochranárov, ktorí nás, nie ochranárov, ja hovorím ochranárov, ale to boli títo záchranári a nie ochranári, človek si to naozaj pletie, záchranári, ktorí sa starajú o naše zdravie. Akútne prichádzajú k ťažkým prípadom, my ich zobereme, zbalíme ich a dáme ich na policajnú stanicu? My týchto záchranárov, prosím vás pekne, pokutujeme a ešte sa chválime a ministrov tu človek počúva, že však jak dobre zrobili? No kto sa bude o nás starať? 1 200 alebo 1 500 zdravotných sestier od januára ku koncu novembra odišlo zo zdravotníctva, no tak kolabujúce zdravotníctvo nech skolabuje už totálne! Veď vy ste tak hlboko urazil týchto zdravotníkov, ktorí tu boli protestovať. Čím sa previnili? Že tu prišli pred Národnú radu a tlieskali a vyjadrili svoj nejaký názor? Že majú nízke platy? Že nie sú dostatočne ohodnotení... (Prerušenie vystúpenia predsedajúcim.) Laurenčík, Milan, podpredseda NR SR Pán poslanec, prosím, vyjadrujte sa k veci, ktorú prerokuvávame, nie k záchranárom. Kuffa, Štefan, poslanec NR SR Súvisí to s tým, lebo v podstate aj tí ochranári sa obdobne takto správajú. Prepáčte, ale aj tí ochranári, ktorí takto fungujú veľakrát, sa vydávajú za to, že sú ochranári, ale ani zďaleka ochranármi nie sú. Ja tiež vyzývam tuná pána Šíbla, sedí tuná, pán Šíbl, ste jeden z predkladateľov, postavte sa tuná ako spravodajca, vysvetlite, ako tá BROZ-ka tuná funguje. Nech sa páči, povedzte tuná, vysvetlite to ľuďom tuná v regióne, vysvetlite to Bratislavčanom, povedzte im to, ako fungujete. Nech sa páči, vysvetlite to. Sú to verejne dostupné veci, prosím vás pekne. 21 miliónov vyhodíte na monitoring vtákov, ale to sú všetko, to sú projekty, alebo na toho hraboša, to sú všetko také projekty, kde vlastne vy utopíte obrovské milióny a ľudia v regiónoch nemajú za čo si kúpiť techniku. BROZ-ka, prosím pekne, nech sa páči, tu keď sa pozreme, luxusnú techniku majú, ale takí poľnohospodári, ktorých my sme vyhodili, pán Karahuta to tu spomenul, ktorých sme my takto vyhodili a odišli, oni nemajú jeden biedny traktor, nemajú, nemajú potrebné zariadenia, ktoré sa starajú o pôdu, dorábajú chlieb. Prosím vás pekne, to je tak vrcholne nespravodlivé! A kresťanskí demokrati, ako je Kresťanská únia, podpíše sa pod dvanásťstranový pozmeňujúci návrh, prosím vás pekne! Dve strany má návrh zákona a dvanásť strán má pozmeňujúci návrh. To jak dnes tu v rozprave zaznelo, že 325 bodov pozmeňujúci návrh. A kto to má všetko ako zmonitorovať? No to len tak Filip akurát to zmonitoroval, keď to Juro Gyimesi tu čítal a mu to vysvetlil, Filip Kuffa mu to vysvetlil, že čo všetko, jaké bludy tuná prednáša. Jaké bludy tu prednáša. A dovoľte mi, pán predsedajúci, aby som podal pozmeňujúci návrh, aby sa v predmetnom, v zmysle § 83 ods. 1 podávam procedurálny návrh, aby sa nepokračovalo o navrhovanom zákone. Aby som na to nezabudol , tak to mám už minútu do konca. Tých poslancov, ktorí majú ešte kúska svedomia v sebe, aj tých váhajúcich, vyzývam k tomu, aby za túto reformu, v úvodzovkách reformu, národných parkov ste nezahlasovali, lebo mnohí z vás a mnohí z nás boli pri tzv. tejto reforme národných parkov, boli zneužití. Hrubým spôsobom boli zneužití a Juro Gyimesi bol, žiaľ, jeden z tých, ktorý sa na to podujal a prečítal tuná 12-stranový zákon. Juraj, druhýkrát keď čítaš pozmeňujúci návrh, tak sa priprav potom lepšie, lebo vidíš sú tuná odborníci, ktorí sa lesom rozumejú, a sú tu aj ľudia, ktorí v regiónoch žijú a chcú tam žiť. Neviem, ty si tuná z dolniakov, zriaďte si vy jeden z národných parkov, desiaty a jedenásty u vás. A ja ti za to zahlasujem. Ja sa budem na teba chodiť tam pozerať a bezzásah ti tam budeme dávať a nebudeš môcť ísť na roľu, nebudú môcť pracovať poľnohospodári na pôde, uvidíš potom, aké to bude. Aj tá Natura, ktorá tu bola, 2000 ako spomenutá, to len tak okrajovo tak spomeniem, aj tú treba veľmi vážnym spôsobom prehodnotiť. Neviem, prečo kladieme na to taký obrovský dôraz, keď je to len nejaká študentská práca, ktorá nabrala takýto rozmer a atakuje mnohé regióny na Slovensku. Ďakujem.